# Monarca canadenc

El monarca canadenc o la monarquia del Canadà, és el sistema constitucional de govern en què un monarca hereditari és el sobirà i cap d'Estat del Canadà, i que és el fonament del sistema parlamentari del país. Els termes "la Corona en dret del Canadà", "Sa Majestat en dret del Canadà" o "el Rei en dret del Canadà" també poden utilitzar-se per referir-se al govern executiu sencer del Canadà. Tot i que la Corona Canadenca té les seves arrels en les corones britànica i francesa, ha evolucionat amb el pas dels segles per convertir-se en una institució clarament canadenca, representada pels símbols reials canadencs i col·loquialment coneguda com la "Corona del Maple"; un terme encunyat pel governador general Albert Grey el 1905.
El monarca actual és Carles III, oficialment el Rei del Canadà (King of Canada en anglès i Roi du Canada en francès) que ha regnat des del 8 de setembre de 2022. Ell, els seus consorts i els altres membres de la Família Reial Canadenca tenen diverses funcions al Canadà i a l'estranger. Tanmateix, el Rei és l'únic membre de la Família Reial amb un paper constitucional que ostenta la màxima autoritat executiva, tot i que la seva prerrogativa reial està limitada per les lleis aprovades per ell al parlament i per les convencions i precedents, delegant l'exercici diari del poder executiu al seu gabinet. Tot i que alguns poders pertanyen només al monarca, la majoria de les tasques reials constitucionals i cerimonials al Canadà són portades a terme pel seu representant, el governador general del Canadà; com a tal, el governador general és sovint conegut com el cap d'Estat de facto. A cadascuna de les províncies canadenques el monarca hi és representat pel governador-lloctinent. Els territoris canadencs, tanmateix, no són sobirans, i per tant, no hi ha cap representant reial.
El monarca canadenc, a més de regnar al Canadà, també és el monarca de cadascun dels altres quinze països de la Commonwealth de Nacions coneguts com els reialmes de la Commonwealth. Això és degut al desenvolupament de la relació colonial d'aquests països amb la Gran Bretanya, però en l'actualitat són independents els uns dels altres i el monarca, tot i ser el mateix, constitucionalment i legalment té característiques diferents.

## Referències

* 1 2 3 4 «Forsey, Eugene; How Canadians Govern Themselves: The Institutions of Our Federal Government; Library of Parliament; sixth edition; pg. 1». Arxivat de l'original el 2008-10-07. [Consulta: 18 octubre 2008].
* 1 2 «Forsey, Eugene; How Canadians Govern Themselves: Introduction; Library of Parliament; sixth edition; pg. 1». Arxivat de l'original el 2008-09-24. [Consulta: 18 octubre 2008].
* ↑ «MacLeod, Kevin S.; A Crown of Maples: Constitutional Monarchy in Canada; The Queen in Right of Canada; 2008». Arxivat de l'original el 2008-11-02. [Consulta: 18 octubre 2008].
* ↑ «The Honourable Jason Kenney; Talking Points for The Honourable Jason Kenney, Secretary of State (Multiculturalism and Canadian Identity); Lieutenant Governors Meeting; Regina, Saskatchewan; April 23, 2007». Arxivat de l'original el 2008-06-17. [Consulta: 18 octubre 2008].
* ↑ «Constitution Act, 1867; 30 & 31 Victoria, c. 3. (U.K.); III.9; March 29, 1867». Arxivat de l'original el de juny 14, 2006. [Consulta: d’octubre 18, 2008].
* ↑ «Governor General: Role». Arxivat de l'original el 2005-08-07. [Consulta: 18 octubre 2008].

## Vegeu també

* Casa de Windsor
* Monarquies americanes
* Monarquies europees